### NN 148/2023 (13.12.2023.), Odluka o lokalnim porezima Općine Dežanovac

Općina Dežanovac

2107

Na temelju članaka 41. stavka 4. i članka 42. stavka 1., a u vezi s člankom 20. Zakona o lokalnim porezima (»Narodne novine« 115/16, 101/17, 114/22 i 114 /23) i članka 31. Statuta Općine Dežanovac (»Službeni glasnik Općine Dežanovac«, broj 8/21) Općinsko vijeće Općine Dežanovac na svojoj 15. sjednici održanoj 28. studenoga 2023. godine donijelo je

ODLUKU

O LOKALNIM POREZIMA OPĆINE DEŽANOVAC

I. OPĆA ODREDBA

Članak 1.

Ovom se Odlukom propisuju vrste poreza koje pripadaju Općini Dežanovac, visina stope poreza na potrošnju, visina poreza kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općini Dežanovac pripadaju sljedeći porezi:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Stopa poreza na potrošnju iznosi 3,0 %.

2. Porez na kuće za odmor

Članak 4.

Porez na kuće za odmor na području Općine Dežanovac plaća se u iznosu od 4,00 eura/m2 korisne površine kuće za odmor.

3. Porez na korištenje javnih površina

Članak 5.

Porez na korištenje javnih površina plaćaju fizičke i pravne osobe koje koriste javne površine za postavljanje objekata i naprava privremenog karaktera na području Općine Dežanovac, na temelju rješenja Jedinstvenog upravnog odjela.

Članak 6.

Za korištenje površina plaća se porez po m2 korisne površine, kako slijedi:

1. zabavne igre, cirkus, luna park – 0,35 eur po m2 dnevno

2. postavljanje svih ostalih naprava (zamrzivači, automati za prodaju pića, sladoleda) – 2,00 eur po m2 dnevno

3. pokretni štandovi (knjiga i razne robe, bižuterije, čestitke, prodaja suvenira, ukrasa i sl.) 2,00 eur po m2 dnevno

4. prodaja plodina – 1,00 eur po m2 dnevno

5. prodaja borova do 10 m2 po – 2,00 eur po m2 dnevno

6. terase za vođenje ugostiteljskih djelatnosti:

– na otvorenom – 0,30 eur po m2 dnevno

– pod tendom – 0,40 eur po m2 dnevno

– pod tendom po ljeti – 120 dana – 0,30 eur po m2 dnevno

– pod tendom stalno bez ljetnog perioda – 240 dana; 0,20 eur po m2 dnevno

7. korištenje javnog prostora za postavljanje reklamnog panoa

– do 1 m2 – 30,00 eur godišnje

– od 1 do 5 m2 – 60,00 eur godišnje

– iznad 5 m2 – 100,00 eur godišnje.

Članak 7.

Rješenje o razrezu poreza na korištenje javnih površina iz članka 6. ove Odluke donosi Jedinstveni upravni odjel Općine Dežanovac, a porez se naplaćuje u roku od 8 dana od dana izdavanja rješenja.

Članak 8.

Javna površina u smislu ove Odluke je javna površina koju definira Odluka o komunalnom redu (»Službeni glasnik Općine Dežanovac«, broj 1/19 i 5/22).

III. UTVRĐIVANJE I NAPLATA

Članak 9.

Poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na kuće za odmor obavljat će Ministarstvo financija, Porezna uprava.

Poreznoj upravi za obavljanje poslova iz ovog članka pripada naknada u iznosu 5 % ukupno naplaćenih prihoda.

Članak 10.

Porezna uprava je dužna do 15. u mjesecu, za prethodni mjesec, Općini Dežanovac dostavljati zbirna izvješća o utvrđenim i naplaćenim porezima.

IV. DAVANJE OVLASTI FINA-i

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

V. PRIJELAZNE I ZAVRŠNE ODREDBE

Članak 12.

Postupci utvrđivanja poreza započeti po odredbama Odluke o lokalnim porezima Općine Dežanovac (»Službeni glasnik Općine Dežanovac« broj 3/18 i »Narodne novine« 88/18), koji nisu dovršeni do stupanja na snagu ove odluke, dovršiti će se prema odredbama Odluke o lokalnim porezima Općine Dežanovac (»Službeni glasnik Općine Dežanovac« broj 3/18 i »Narodne novine« 88/18).

Članak 13.

Stupanjem na snagu ove odluke prestaju važiti Odluka o lokalnim porezima Općine Dežanovac (»Službeni glasnik Općine Dežanovac« broj 3/18 i »Narodne novine« 88/18).

Članak 14.

Ova će odluka biti objavljena u »Službenom glasniku Općine Dežanovac«, a stupa na snagu 1. siječnja 2024.

Klasa: 410-10/23-01/01
 Urbroj: 2103-7-1-23-1
 Dežanovac, 28. studenoga 2023.

Predsjednik
 Općinskog vijeća
 Željko Vlahek, v. r.